## Odluka Ustavnog suda Republike Hrvatske broj:U-IIIA-2591/2005 od 30. svibnja 2007.

### NN 69/2007 (4.7.2007.), Odluka Ustavnog suda Republike Hrvatske broj:U-IIIA-2591/2005 od 30. svibnja 2007.

# USTAVNI SUD REPUBLIKE HRVATSKE

**2155**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio I. G. iz K., kojeg zastupa N.
V., odvjetnik iz R., na sjednici održanoj 30. svibnja 2007. godine, jednoglasno
je donio

## ODLUKU

I. Ustavna tužba se usvaja.
II. Županijski sud u Rijeci dužan je donijeti odluku u predmetu koji se vodi
pred tim sudom pod poslovnim brojem: Gž-876/06 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine« broj 99/99.,29/02. i 49/02. – pročišćeni tekst)
podnositelju ustavne tužbe I. G. iz K., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«broj 41/01. – pročišćeni tekst), u iznosu od 9.000,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca, od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine« broj 99/99., 29/02. i 49/02. – pročišćeni tekst, u daljnjem
tekstu: Ustavni zakon) podnositelj je 8. lipnja 2005. godine podnio ustavnu
tužbu smatrajući da mu je nerazumno dugim trajanjem parničnog postupka koji se
vodi pred Općinskim sudom u Rijeci pod brojem: P-1595/00, povrijeđeno ustavno
pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Rijeci od 20. rujna 2005. godine te uvida u presliku spisa Općinskog suda u
Rijeci broj: P-1595/00, utvrdio sljedeće činjenice koje su pravno relevantne za
odlučivanje o povredi ustavnog prava podnositelja, zajamčenog člankom 29.
stavkom 1. Ustava.
Dana 16. ožujka 2000. godine podnositelj je Općinskom sudu u Rijeci podnio tužbu
protiv B. i. »3. m.« d.d. iz R., radi isplate rente.
Na ročištu održanom 11. travnja 2001. godine tuženik je dao odgovor na tužbu.
Sljedeće ročište održano je 9. srpnja 2001. godine.
Na ročištu održanom 21. veljače 2002. godine sud je donio rješenje kojim je
određeno provođenje financijskog vještačenja.
Rješenjem od 19. studenoga 2002. godine sud je imenovao vještaka te ga pozvao da
preuzme spis.
Vještak je nalaz i mišljenje dostavio 17. rujna 2003. godine.
Podnescima od 6. lipnja 2004. i 8. lipnja 2005. godine podnositelj je požurio
zakazivanje glavne rasprave.
Naredna ročišta održana su 23. lipnja 2005., 1. rujna 2005. i 17. listopada
2005. godine, a prvostupanjska presuda donesena je 2. studenoga 2005. godine.
Tuženik izjavljuje žalbu 9. prosinca 2005. godine.
Od 8. veljače 2006. godine predmet se nalazi na Županijskom sudu u Rijeci koji
još uvijek nije odlučio o žalbi tuženika.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Podnositelj je 16. ožujka 2000. godine podnio tužbu Općinskom sudu u Rijeci,
protiv B. i. »3. m.« d.d. iz R., radi isplate rente.
Ustavna tužba podnijeta je 8. lipnja 2005. godine, a do toga dana postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak trajao ukupno pet (5) godina, dva (2) mjeseca i dvadeset dva (22)
dana.

4.2. POSTUPANJE NADLEŽNOG SUDA

Ustavni sud je utvrdio da je u razmatranom, pravno relevantnom razdoblju, od
radnji koje su relevantne za meritorno odlučivanje o pravima i obvezama stranaka
u tom sudskom postupku, Općinski sud u Rijeci održao tri ročišta te je provedeno
knjigovodstveno vještačenje. Sud je u razmatranom razdoblju bio neaktivan od 16.
ožujka 2000. godine do 11. travnja 2001. godine (jedna godina i dvadeset pet
dana) te od 21. veljače 2002. godine do 8. lipnja 2005. godine (tri godine, tri
mjeseca i sedamnaest dana). Unutar navedenih razdoblja neaktivnosti sud je
rješenjem od 19. studenoga 2002. godine imenovao knjigovodstvenog vještaka.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe kao tužitelj u parničnom postupku svojim postupanjem
prema ocjeni Ustavnog suda nije pridonio duljini postupka.

4.4. SLOŽENOST SUDSKOG PREDMETA

Ustavni sud utvrđuje da se radi o složenijem predmetu u kojemu je bilo potrebno
provesti knjigovodstveno vještačenje, ali ta okolnost ne može opravdati
činjenicu neaktivnosti suda u razdoblju duljem od četiri godine.

OCJENA USTAVNOG SUDA

5. Ustavni sud utvrđuje da je do podnošenja ustavne tužbe postupak u predmetu
podnositelja protiv tužene B. i. »3. m.« d.d. iz R., radi isplate rente, trajao
preko pet godina i dva mjeseca.
Imajući u vidu ukupno trajanje postupka, činjenicu da je sud bio neaktivan u
razdoblju duljem od četiri godine, činjenicu da je predmet spora potraživanje iz
radnog odnosa, kao i da se predmet još uvijek (od 8. veljače 2006. godine)
nalazi kod Županijskog suda u Rijeci radi odlučivanja o žalbi tuženika Ustavni
sud nalazi da je povrijeđeno pravo podnositelja na suđenje u razumnom roku,
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Županijskog suda u Rijeci dužan je dostaviti Ustavnom sudu pisanu
obavijest o datumima donošenja i otpreme odluke najkasnije osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-2591/2005
Zagreb, 30. svibnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 69/2007-2155
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)